
(Redovni zakonodavni postupak: prvo čitanje)
Europski parlament,
–	uzimajući u obzir Prijedlog Komisije upućen Europskom parlamentu i Vijeću (COM(2025)0726),
–	uzimajući u obzir članak 294. stavak 2. i članak 207. stavak 2. Ugovora o funkcioniranju Europske unije, u skladu s kojima je Komisija podnijela Prijedlog Parlamentu (C10‑0245/2025),
–	uzimajući u obzir članak 294. stavak 3. Ugovora o funkcioniranju Europske unije,
–	uzimajući u obzir privremeni sporazum koji je odobrio nadležni odbor u skladu s člankom 75. stavkom 4. Poslovnika te činjenicu da se predstavnik Vijeća pismom od 23. travnja 2026. obvezao prihvatiti stajalište Europskog parlamenta u skladu s člankom 294. stavkom 4. Ugovora o funkcioniranju Europske unije,
–	uzimajući u obzir članak 60. Poslovnika,
–	uzimajući u obzir mišljenje Odbora za industriju, istraživanje i energetiku,
–	uzimajući u obzir izvješće Odbora za međunarodnu trgovinu (A10‑0012/2026),
1.	usvaja niže navedeno stajalište u prvom čitanju;
2.	odobrava zajedničku izjavu Europskog parlamenta, Vijeća i Komisije priloženu ovoj Rezoluciji, koja će se objaviti u seriji C Službenog lista Europske unije;
3.	poziva Komisiju da predmet ponovno uputi Parlamentu ako zamijeni, bitno izmijeni ili namjerava bitno izmijeniti svoj Prijedlog;
4.	nalaže svojoj predsjednici da stajalište Parlamenta proslijedi Vijeću, Komisiji i nacionalnim parlamentima.

P10_TC1-COD(2025)0726
Stajalište Europskog parlamenta usvojeno u prvom čitanju 19. svibnja 2026. radi donošenja Uredbe (EU) 2026/... Europskog parlamenta i Vijeća o otklanjanju negativnih trgovinskih učinaka globalnih prekomjernih kapaciteta na tržište čelika Unije i izmjeni Uredbe (EU) 2020/2170
(S obzirom da je postignut sporazum Parlamenta i Vijeća, stajalište Parlamenta odgovara konačnom zakonodavnom aktu, Uredbi (EU) 2026/1384.)

PRILOG ZAKONODAVNOJ REZOLUCIJI
Zajednička izjava Europskog parlamenta, Vijeća i Europske komisije o uvozu proizvoda od čelika iz Rusije 
Od početka rata Unija i njezine države članice poduzele su dosad nezabilježene mjere kako bi smanjile ekonomsku ovisnost o Rusiji i osigurale da Unija svojim gospodarskim djelatnostima ne pomaže Rusiji u njezinim ratnim naporima.
Te su mjere dovele do znatnog smanjenja trgovinskih tokova u širokom rasponu sektora, uključujući čelik, ubrzale odvajanje i doprinijele otpornosti Unije te istodobno pokazale sposobnost Unije da djeluje ujedinjeno i odlučno kad su njezine vrijednosti i strateški interesi dovedeni u pitanje.
Isto tako, Unija mora i dalje pozorno pratiti ona područja u kojima i dalje postoji ovisnost, posebno kad je riječ o određenim proizvodima od čelika čiji uvoz još nije u potpunosti zabranjen.
Naime, u sektoru čelika i dalje je dopušten ograničen uvoz određenih proizvoda iz Rusije do 30. rujna 2028., u skladu s prijelaznim aranžmanima utvrđenima u relevantnim mjerama ograničavanja koje je donijelo Vijeće[footnoteRef:1]. Kako bi se osigurala postupna i stabilna diversifikacija, taj je uvoz ograničen kvotama, a količine se smanjuju svake godine. [1: 	Odluka Vijeća 2014/512/ZVSP od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 13., ELI: http://data.europa.eu/eli/dec/2014/512/oj) i Uredba Vijeća (EU) br. 833/2014 od 31. srpnja 2014. o mjerama ograničavanja s obzirom na djelovanja Rusije kojima se destabilizira stanje u Ukrajini (SL L 229, 31.7.2014., str. 1., ELI: http://data.europa.eu/eli/reg/2014/833/oj).] 

Imajući u vidu institucijski okvir koji se primjenjuje na mjere ograničavanja, Europski parlament, Vijeće i Europska komisija ističu da su relevantne mjere ograničavanja koje je donijelo Vijeće početni korak prema potpunom ukidanju preostalog uvoza ruskih proizvoda od čelika, posebno čeličnih ploča, do 30. rujna 2028.

